บขส. ยืนยันไม่ลดเที่ยววิ่ง เร่งเจรจาผู้ประกอบการรถร่วมบริหารหาแนวทางแก้ปัญหาต้นทุนน้ำมันแพง
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด หรือ บขส. เปิดเผยถึงกรณีที่ผู้ประกอบการรถร่วมบริการเตรียมปรับลดเที่ยววิ่งลง 80 % ตั้งแต่วันที่ 1 กรกฎาคมนี้ เป็นต้นไป เนื่องจากได้รับผลกระทบจากต้นทุนน้ำมันที่ปรับตัวสูงขึ้นอย่างต่อเนื่อง ว่า บขส. เข้าใจและเห็นใจผู้ประกอบการรถร่วมฯ ที่ต้องแบกรับภาระต้นทุนน้ำมันที่ปรับตัวสูงขึ้น โดย บขส. พร้อมจะหารือร่วมกับผู้ประกอบการรถร่วมฯ เพื่อหาแนวทางหรือมาตรการในการปรับการเดินรถและเที่ยววิ่ง ให้สอดคล้องกับความต้องการเดินทางของประชาชน เพื่อช่วยบรรเทาความเดือดร้อนให้แก่ประชาชนอย่างไรก็ตาม ในส่วนของการให้บริการของ บขส. ยังคงเปิดให้บริการเดินรถตามปกติ ทั้งเส้นทางภายในประเทศและระหว่างประเทศ รวมทั้งจะตรึงราคาค่าโดยสารต่อไปอีก ซึ่งเป็นไปตามข้อสั่งการและนโยบายของรัฐบาลและกระทรวงคมนาคม ในการอำนวยความสะดวกและแบ่งเบาภาระค่าครองชีพให้แก่ประชาชน ทั้งนี้ประชาชนสามารถสอบถามข้อมูลการเดินทางเพิ่มเติมที่ Call Center 1490 เรียก บขส. ตลอด 24 ชั่วโมง